CELEX: C2007/170/82
Language: el
Date: 2007-07-21 00:00:00
Title: Υπόθεση F-47/07: Προσφυγή της 21ης Μαΐου 2007 — Behmer κατά Κοινοβουλίου

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/43
            
         Προσφυγή της 21ης Μαΐου 2007 — Behmer κατά Κοινοβουλίου
   (Υπόθεση F-47/07)
   (2007/C 170/82)
   Γλώσσα διαδικασίας: η γαλλική
   Διάδικοι
   
      Προσφεύγων: Joachim Behmer (Βρυξέλλες, Βέλγιο) (Εκπρόσωποι: S. Orlandi, A. Coolen, J.-N. Louis και E. Marchal, δικηγόροι)
   
      Καθού: Ευρωπαϊκό Κοινοβούλιο
   Αιτήματα του προσφεύγοντος
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               να κρίνει παράνομη την απόφαση του Προεδρείου του Ευρωπαϊκού Κοινοβουλίου περί «πολιτικής προαγωγών και προγραμματισμού σταδιοδρομίας» της 6ης Ιουλίου 2005 και τα «μέτρα εφαρμογής για την απονομή μορίων αξιολογήσεως και προαγωγής» της 25ης Ιουλίου 2005,
            
         
               —
            
            
               να ακυρώσει την απόφαση της Αρμόδιας για τους Διορισμούς Αρχής (ΑΔΑ) περί μη προαγωγής του προσφεύγοντος στον βαθμό Α*13 από 1ης Ιανουαρίου 2005, κατά την περίοδο προαγωγών 2005,
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, μόνιμος υπάλληλος του Ευρωπαϊκού Κοινοβουλίου βαθμού AD 12, νυν αντιπρόεδρος της Union Syndicale Luxembourg, προβάλλει κυρίως το παράνομο των αποφάσεων μνεία των οποίων γίνεται στην πρώτη περίπτωση ανωτέρω, τις οποίες χαρακτηρίζει ως γενικές εκτελεστικές διατάξεις, υπό την έννοια του άρθρου 110 του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων (στο εξής: ΚΥΚ), των οποίων η έκδοση θα έπρεπε επομένως να ακολουθήσει τη διαδικασία του άρθρου αυτού.
   Επιπλέον, ο προσφεύγων προβάλλει παράβαση του άρθρου 45 του ΚΥΚ και των αρχών της ομαλής εξελίξεως της σταδιοδρομίας, της ίσης μεταχειρίσεως, της υποχρεώσεως αιτιολογήσεως καθώς και την ύπαρξη προδήλου σφάλματος εκτιμήσεως. Ειδικότερα, ισχυρίζεται ότι η διοίκηση, αφού ακύρωσε, κατόπιν της πρώτης του διοικητικής ενστάσεως, την απόφαση περί απονομής προς αυτόν 2 μορίων αξιολογήσεως, όφειλε να τον προαγάγει στον βαθμό AD 13.
   Τέλος, ο προσφεύγων υποστηρίζει ότι υπέστη δυσμενή διάκριση λόγω των δραστηριοτήτων του εκπροσωπήσεως του προσωπικού, κατά παράβαση του άρθρου 1δ και του άρθρου 24β του ΚΥΚ, του άρθρου 1, έκτο εδάφιο, του παραρτήματος ΙΙ του ΚΥΚ καθώς και του άρθρου 17 της από 12 Ιουλίου 1990 συμφωνίας-πλαισίου μεταξύ του Ευρωπαϊκού Κοινοβουλίου και των συνδικαλιστικών ή επαγγελματικών οργανώσεων του προσωπικού του οργάνου.